user
احساس کے بارے میں کچھ بتایے:


assistant
یہ ایک ایسی کیفیت ہے جس کی کمی یا غیر موجودگی انسان کی انسانیت کو متاثر کرتی ہے۔ سچ تو یہ ہے کہ اگر یہ کیفیت ہر انسان میں پوری طرح موجود ہو تو انسانیت کی معراج کو حاصل کیا جا سکتا ہے اور انسان فرشتوں کی صف میں کھڑا ہو سکتا ہے۔ لیکن اللہ کو ایسا مقصود نہیں۔ اگر اللہ کو یہ مقصود ہوتا کہ ہر انسان میں یہ کیفیت سو فیصد موجود ہو تو دنیا سے شر کا خاتمہ ہو جاتا۔

چونکہ شر کے وجود کو قائم رکھا گیا۔ اس لیے احساس کی کیفیت کو انسان کی فطرت کے ماتحت کر دیا گیا۔ اگر انسان اس کیفیت سے عاری ہو تو بے حس کہلاتا ہے اور ہر طرح کی برائیوں اور کمزوریوں کا مرتکب ہو سکتا ہے۔ کچھ لوگ ہر معاملے میں شدید احساس کرتے ہیں۔ ایسے لوگوں کو انتہائی حساس کہا جاتا ہے۔ تاہم کسی بھی انسان کی مختلف معاملات میں احساس کی کیفیت مختلف ہو سکتی ہے یعنی کسی معاملے میں بہت احساس کرنا اور دوسرے معاملے میں کم احساس ہونا۔ اس کیفیت کی کمی یا زیادتی انسان کی مختلف اخلاقی صفات کا تعین کرتی ہے جن میں محبت، رحم، درگزر، بھائی چارہ، بڑوں اور والدین کا احترام، آپس کے تعلقات، غریب پروری، سخاوت اور حب الوطنی وغیرہ وغیرہ شامل ہیں۔

اگر آپ کسی سے محبت کرتے ہیں اور آپ کے اندر یہ احساس موجود ہے کہ محبت کو ٹھیس نہیں پہنچنی چاہیے تو محبت قائم و دائم رہتی ہے۔ دوسروں کے دُکھ اور تکلیف کا احساس آپ کی دکھی انسان کی مدد کرنے اور اس کی تکلیف رفع کرنے پر آمادہ کرتا ہے۔ اگر آپ کو کسی سے تکلیف پہنچے تو احساس کی کیفیت آپ کو درگزر کی طرف مائل کرتی ہے۔ اگر آپ کے اندر یہ احساس موجود نہ ہو کہ طمع و لالچ نہیں کرنا تو آپ ایک لالچی انسان بن جاتے ہیں اور یہ لالچ آپ کو بے ایمانی پر اُکساتی ہے۔

بڑوں اور ماں باپ کے حقوق کا احساس آپ کو ان کا فرمانبردار اورجنت کا اُمیدوار بناتا ہے۔ اگر آپ رشتہ داروں کے معاملے میں حساس ہیں تو بھائی چارے کو قائم رکھنے کی پوری کوشش کرتے ہیں۔ آپ رشتوں میں دراڑیں نہیں پڑنے دیتے۔ آپ بہن بھائیوں کے دکھ درد میں ان کے ساتھ کھڑے رہتے ہیں۔ آپ ان کے حقوق کے معاملے میں غفلت کے مرتکب نہیں ہوتے۔ یہی معاملہ قرابت کے دوسرے تعلقات بارے بھی ہوتا ہے۔

اگر میاں بیوی دونوں میں یہ احساس موجود ہو کہ ایک دوسرے کی دل آزاری کر کے ناراضگی پیدا نہیں ہونے دینی تو یہ میاں بیوی کے درمیان آئیڈیل زندگی گزارنے والا معاملہ ہو جاتا ہے۔ دونوں ایک دوسرے کو ٹوٹ کر چاہتے ہیں۔ اگر خاوند کو کوئی تکلیف ہو تو بیوی کو ایسا محسوس ہوتا ہے کہ یہ تکلیف اسے ہے۔ اگر بیوی کسی مشکل کا شکار ہو تو خاوند اسی طرح بے چین و بیقرار ہو جاتا ہے جس طرح کہ بیوی۔

کچھ لوگ جنہیں اللہ تعالیٰ نے دوسروں کے مقابلے میں بہتر رہن سہن اور مال و دولت یا قابلیت سے نوازا ہوتا ہے وہ احساس برتری کا شکار ہو کر مغرور ہو جاتے ہیں۔ اس کے برعکس وہ لوگ ہیں جو دوسروں کے مقابلے میں کچھ نعمتوں سے محروم ہو تے ہیں وہ احساس کمتری کا شکار ہو جاتے ہیں۔ اللہ سب کو ان دونوں کیفیات سے بچائے رکھ (آمین)۔

حب الوطنی کا شدید احساس ایک انسان کو اپنے وطن کے بارے کج روی سے روکے رکھتا ہے۔ اگر لیڈروں میں حب الوطنی کا احساس بدرجہ، تم موجود رہو تو وہ اپنے ذاتی معاملات کو وطن کے معاملے میں ہیچ سمجھتے ہیں۔ وہ خزانے کے امین بنتے ہیں اور توشہ خانہ کے بھی۔ وہ اپنے وطن کو ترقی کی راہ پر ڈالنے کے لیے بے چین وبے قرار رہتے ہیں۔ قائد اعظم میں یہ صفات بدرجہ ائم موجود تھیں۔ ان کے بعد کوئی لیڈر ان کے نقش قدم پر نہ چل سکا۔ سب اپنا اُلو سیدھا کرتے رہے۔

فوج کے جوانوں میں اپنے وطن کی حفاظت کا احساس اپنی انتہا پر ہوتا ہے۔ چنانچہ وہ اسکی خاطر اپنی جانیں قربان کرنے پر آمادہ رہتے ہیں۔ وہ وطن کی جغرافیائی سرحدوں کی حفاظت کے لیے سیسہ پلائی ہوئی دیوار بن جاتے ہیں۔

ذکر احساس محرومی کا۔ یہ احساس ہے جو کسی فرد، طبقے، قوم یا صوبے میں اس وقت پیدا ہوتا ہے جب اسے اس کا حق نہ دیا جائے ۔ یہ احساس اس فرد یا طبقے میں شدید نفرت پیدا کرتا ہے اور وہ دشمنی یا بغاوت پر آمادہ ہوجاتا ہے۔ اسی لیے کہا جاتا ہے کہ حقداروں کو حق دو قبل اس کے کہ احساس محرومی ان میں نفرت یا بغاوت پیدا کردے۔ یہ احساس محرومی ہی تھا جس کی وجہ سے پاکستان کا مشرقی بازو اس سے جدا ہوا اور آج بھی بلوچستان اور قبائلی علاقے اس احساس محرومی کا شکار ہو کر دہشت گردی کی زد میں ہیں۔

ذکر آخرت کی جوابدہی کے احساس کا۔ یہ احساس ایک مسلمان کو صراط مستقیم پر چلنے پر مائل کرتا ہے۔ اس احساس کی کمی یا محرومی کی نتیجے میں مسلمان شیطان کے نرغے میں رہتا ہے، یوں بدی کا راستہ اختیار کر کے اپنی آخرت برباد کر لیتا ہے۔ اللہ سب مسلمانوں کو آخرت کی جوابدہی کا احساس عطا فرمائے (آمین)۔